text: Finanstilsynet godkender Sydbanks køb af sjællandske Diba Bank
  06 december 2013 kl. 15.40
  Finanstilsynet har fredag godkendt Sydbanks overtagelse af Diba Bank, der hører hjemme i Næstved.
  Sydbanks købstilbud på alle aktierne i Diba Bank har fået tilsynets grønne lys. Sydbank tilbød i november Diba Banks aktionærer en pris på 145 kr. pr. aktie, svarende til knap 500 mio. kr.
  Med en overtagelse af Diba Bank vil Sydbank styrke sin markedsposition på Sjælland.
  Banken vurderer, at der kan opnås synergier mellem Diba Bank og Sydbanks eksisterende forretning på Sjælland, lyder begrundelsen fra Sydbank. 
  Diba Banks bestyrelse anbefaler købstilbuddet, mens aktionærerne skal tage stilling på to ekstraordinære generalforsamlinger.
  Med sammenlægningen af de to banker, vil medarbejderstaben skulle reduceres med 40 i løbet af de kommende to år. 
  Det vil lover Sydbank i videst muligt omfang ske ved naturlig afgang og med stor respekt for medarbejdernes situation.
  Iøvrigt fortsatte Sydbanks aktiekurs fredag nedturen oven på torsdagens chokmelding om en nedskrivning på yderligere 500 mio. kr. efter besøg fra Finanstilsynet. Bankens topledelse holdt - ud over en skriftlig pressemeddelelse - munden stramt lukket, men i Jyllands-Posten får nedskrivningerne, som blandt andet skyldes købet af Tønder Bank for et år siden, flere analytikere til at bekymre sig.
  Den uventede dårlige lånekvalitet i Tønder Bank får blandt andre Danske Banks analytiker til at bekymre sig om, hvorvidt historien vil gentage sig med det nye opkøb Diba Bank.
  